L’Udin al torne a cjase di Milan cu la cualificazion aes semifinâls de Cope Italie. La scuadre blancje e nere si conferme biele di gnot, compagn che cuintri dal Inter inte stesse competizion e cuintri dal Napoli in campionât passe un mês indaûr. No si sa se e je une vere resurezion, par sigûr chê di nossere e je stade une serade storiche e une ocasion par gjavâsi vie la maluserie des ultimis zornadis e par frontâ, cun energjiis gnovis, lis prossimis partidis in campionât e par vê gole di scombati par rivâ ae finâl di Rome.
Guidolin al presente une scuadre zovine e frescje, che e scomence malamentri e e cjape un patafon di Balotelli dopo sîs minûts, ma no si piert pai trois, e masane corse e balons e e rive a mandâ in tilt un Milan flap e cence morbin.
Il disorientament dal Udin al dure sù par jù un cuart di ore e ae scuadre furlane i coventin ancjetancj minûts par rivâ al tîr cun Badu e par cjapâ il control dal incuintri, fâi pôre al Milan e sierâ il prin timp cul risultât di paritât.
Bruno Fernandes al prove con sucès a zuiâ di fin, Muriel al zire a corint alternade ma cuant che al lûs al è sflandorôs, daûr la difese e siere ben sui tentatîfs di dialic strent di Balotelli e Kakà, intant che Allan, Badu e Widmer cul passâ dai minûts a fasin cressi pression e dinamisim in verticâl.
L’un a un al rive propit di une percussion dal zuiadôr svuizar, che al bruse Emanuelson e lu oblee a fermâlu in maniere iregolâr: rigôr, realizazion di Muriel e Milan in zenoglon.
Il secont timp si vierç cul Udin che al manten il control des operazions: il Milan al è smamît, intant che Bruno Fernandes, Muriel e Lazzari a tirn in puarte cun pocje precision. La reazion milaniste e je dute tes iniziativis di Balotelli, ma Brkič al rispuint ben, soredut in ocasion di une punizion sparade cun fuarce e precision de bande di SuperMario.
L’Udin al manten la sô supremazie, che zi zove de energjie e de iniziative puartade de jentrade in cjamp di Pereyra al puest di Bruno Fernandes e, cualchi minût indenant, di Nico Lopez al puest di Muriel. Propit il zovin uruguaian al controle inte maniere miôr une bale une desene di metris dopo de linie mezane e al partìs in verticâl te corsie centrâl e al mole un tîr in diagonâl che al finìs là che Abbiati nol rive: doi a un.
In altris ocasions – par esempli domenie stade cuintri de Lazio – l’Udin intune situazion di cheste fate al sarès stât bon di sierâsi indaûr e di fâsi travanâ dai aversaris. Nossere no je lade cussì, soredut par merit dal Udin, che si à mantignût alt cun Nico Lopez e Pereyra, sapontâts des incursions di Widmer su la corsie di drete, e no si à fat cjapâ des striis in difese e tra i pâi, ma ancje par vie che il Milan nol à rivât a imbastî nissune azion di atac, a part un pâr di tentatîfs di Balotelli che però no i fasin pôre a Brkič.
E cussì la partide e finìs in glorie pai blancs e neris che a mandin il diaul milanist al infier e a parin vie ancje cualchi altre fantasime.
La ultime cartuline di San Siro e je une biele inmagjin che e fâs pensâ e sperâ ben: ducj cuancj i zuiadôrs dal Udin sot de curve dai tifôs furlans, daûr de solecitazion di Di Natale, che al mostre cemût che si pues zovâ ae scuadre, cun personalitât e cun snait, ancje cuant che no si zuie e si reste in bancjine cu la gjachete intor.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn